Prins Harry sier «ja» omringet av døde slektninger
Vielsen skal skje i St. Georges chapel, inne på Windsor Castle. 49 britiske kongelige ligger begravet her, noen av dem rett under midtgangen og alteret. Helt siden kapellet ble bygget på 1400-tallet, har kongelige fått sitt siste hvilestad i denne kirken. Den siste var Dronningmoren som døde i 2002. Da hun gikk bort 101 år gammel, fikk hun plass ved siden av sin mann, kong George den sjette. De ligger riktig nok ikke under gulvet, men i et eget gravkammer, King George Memorial Chapel. Deres yngste datter, prinsesse Margaret, døde snaue to måneder før sin mor. Hennes aske ligger også i det samme kammeret.Tre konger ligger i det store gravkammer under alteret: Kong George den tredje (død 1820), kong George den fjerde (død 1830) og kong William den fjerde (død 1837). I det samme kammeret er 21 kongelige, de fleste prinser og prinsesser, begravet. Når Meghan og Harry kneler ved alteret, vil de ha kong Edward den fjerde (død 1483) og hans dronning Elizabeth Woodville (død 1492) i en marmorsarkofag på sin høyre side. I en sarkofag på sin venstre side vil de ha vår egen kong Haralds oldeforeldre: Kong Edward den syvende (død 1910) og hans kone Alexandra av Danmark (død i 1925).De dagene det ikke er gudstjenester eller kongelige begivenheter her, er St. Georges chapel åpent for publikum. Mens gjestene kikker opp på fanene til ridderne av hosebåndsordenen i taket, tråkker de på gravkammeret til Henrik den åttende som døde i 1547. Kongen som giftet seg seks ganger i løpet av livet, er begravet ved siden av den tredje av dem, Jane Seymour, under en sort marmorplate i gulvet. Denne kommer også prins Harry og Meghan til å tråkke over når de går ut av kirken som ekte ektefolk. Det sies Jane Seymour var Henrik den åttendes favoritthustru. Hun var den eneste av de seks konene som fikk en kongelig begravelse. Hun var også den eneste av de seks konene som ga kongen en arving av hannkjønn. Jane Seymour døde av fødselskomplikasjoner to uker etter at barnet som senere skulle bli kong Edward VI kom til verden. Kong Charles I (død 1648) og en kongelig baby som døde i 1696 er også lagt i det samme gravkammeret.Flere konger og dronninger ligger i marmorsarkofager på ulike steder i kirken. Kong George V (død 1936) og dronning Mary (død 1953) ligger i kirkens midtskip.Da Dronning Victoria I døde i 1901 var begravelsesseremonien i St. Georges Chapel. Men hun – og hennes mann, prins Albert – ligger ikke begravet her. De har sitt eget mausoleum i Frogmore. I tilknytning til mausoleene i Frogmore finnes også gravplassen hvor de fleste medlemmene av kongefamilien som ikke har vært konge eller dronning, ligger. De fleste av dem har hatt begravelsesseremoni i St. Georges Chapel, før de fikk sitt siste hvilested på Frogmore.St. Georges Chapel har også vært åsted for kongelige lykkelige begivenheter opp igjennom årene. Flere av dronning Victorias ni barn giftet seg her. Bestefaren til svenske kong Carl Gustaf ble også viet i denne kirken. Daværende prins Gustav Adolf giftet seg med prinsesse Margaret av Connaught i 1905. Det siste kongelige bryllupet i St. George’s chapel skjedde i 2008, da dronning Elizabeth den andres s barnebarn Peter Philips giftet seg med Autumn Kelly. Og i 1999 giftet dronning Elizabeths nest yngste sønn, prins Edwart seg her med Sophie Rhys-Jones. Da prins Charles i 2005 giftet seg for annen gang, skjedde selve vielsen på Windsor Guildhall, men ekteskapet med Camilla Parker Bowles ble velsignet i St. George’s chapel. Den 19. mai er det klart for bryllupet til prins Harry, og Meghan Markle. Og den 12. oktober skal en annen av dronningen Elizabeths barnebarn til alters her når prinsesse Eugenie gifter seg med Jack Brooksbank.
Når prins Harry og Meghan Markle gifter seg i dag, gir de ekteskapsløftene på graven til en rekke av brudgommens forfedre.